Марко Ганчев
Купуване на грозде

chitanka.info

На градския пазар тълпи невежи

гъмжат. Земята пак не ги лиши

от нищо. Пълнят с грозде свойте мрежи

и със доволство — своите души.

Избират само жълтото. Лозарят,

като везните уравновесен,

отмерва им. От скука се притварят

очите му, додето дойде ред на мен.

Аз, който съм копал и ръсил лозе

и знам добре кога гроздовете тежат,

му казвам: — Дай ми този грозд и този,

не оня, той е прекалено жълт.

Добрият грозд е вътрешно избистрен,

прозирен и на сянка дълго зрял.

Лозарят с поглед пъргав като изстрел

измерва ме и засиява цял.

Претегля гроздовете и ми кима,

и във очите — гроздови зърна —

блести, за другите неуловима,

една горчиво-сладка светлина.

1972

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.